b'\n_START_ARTICLE_\nOstia\n_START_SECTION_\nPovijest\n_START_PARAGRAPH_\nOsnovao ga je oko 640. pr. Kr. rimski kralj Anko Marcije. Poznat po mo\xc4\x8dvarama iz kojih se vadila sol i prevozila Cestom soli. Ostia je bila va\xc5\xbena luka za dopremu \xc5\xbeitarica sa Sicilije i Sardinije i trgova\xc4\x8dko sredi\xc5\xa1te Rimskog Carstva. Na vrhuncu razvoja Ostia je bila u 2. i 3. stolje\xc4\x87u kada je imala oko 75.000 stanovnika. Iz tog su doba vrlo dobro sa\xc4\x8duvane ru\xc5\xa1evine koje se otkopavaju i istra\xc5\xbeuju ve\xc4\x87 u 19. stolje\xc4\x87u._NEWLINE_Polagano propadanje grada zapo\xc4\x8delo je za vladavine Konstantina I., a jadan izgled grada spominje Sveti Augustin u svome putopisu iz 4. stolje\xc4\x87a u kojemu spominje Ostiju. Njegova majka, Sveta Monika, je preminula u jednom preno\xc4\x87i\xc5\xa1tu u Ostiji. Godine 414. slabo odr\xc5\xbeavanje grada spominje i pjesnik Rutilius Namatianus. Ostia je postala episkopijom ve\xc4\x87 u ranom 3. stolje\xc4\x87u s katedralom (titulus) Svete Auree (Santa Aurea) podignutom iznad grobnice sv. Monike. _NEWLINE_Tijekom sljede\xc4\x87ih stolje\xc4\x87a Ostija je postala sve ru\xc5\xa1evnijom i kroz nju su samo prolazili putnici s mora za Rim. Saracenski pirati su tako\xc4\x91er postali \xc4\x8dest problem i slavna Bitka kod Ostije se dogodila 849. godine. Papa Grgur IV. je nakon bitke utvrdio grad i prekrstio ga u Gregoriopolis. Do tada je Tiber ve\xc4\x87 svojim nanosima zatrpao drevnu luku i grad je postao samo skloni\xc5\xa1te za radnike u obli\xc5\xbenjim rudnicima soli. _NEWLINE_U kasnom 15. stolje\xc4\x87u biskup Giuliano della Rovere, kasnije papa Julije II., je naru\xc4\x8dio obnovu glavne crkve i gradskih zidina pod upravom arhitekta Baccija Pontellija. Tada je izgra\xc4\x91en i Dvorac Julija II. koji je danas najmonumentalnija i najo\xc4\x8duvanija znamenitost Ostije. Utvrda je napu\xc5\xa1tena nakon poplave 1587. godine koja je od njene okolice u\xc4\x8dinila mo\xc4\x8dvarno tlo. Dvorac i grad su opet obnovljeni u 20. stolje\xc4\x87u.\n_START_SECTION_\nPromet\n_START_PARAGRAPH_\nOstia Antica je udaljena 3 kilometra prema kontinentu od obalnog grada Lido di Ostia, ju\xc5\xbeno od rimske zra\xc4\x8dne luke Leonardo da Vinci-Fiumicino. Lako je dostupan kratkom \xc5\xbeeljezni\xc4\x8dkom prugom iz Rima (trasa Rim-Lido po\xc4\x8dinje od metro postaje kod kod rimske piramide i vlak polazi svakih 15 minuta) ili iz zra\xc4\x8dne luke u Lido di Ostia; te naravno brojnim cestama od Rima.'